Van Gogh-skildery eerste keer in ’n eeu te sienDie ‘Scène de rue à Montmartre (’n Straattoneel in Montmartre)’ wat in 1887 deur Vincent van Gogh geskilder is. (Foto: Sotheby’s Auction House) ŉ Paryse straattoneel wat deur Vincent van Gogh geskilder is, sal binnekort vir die eerste keer in langer as ŉ eeu in die openbaar te sien wees nadat dit heeltyd agter geslote deure was. Scène de rue à Montmartre (’n Straattoneel in Montmartre) was sedert dit in 1887 geskilder is meestal in die besit van ŉ Franse familie. Sotheby’s skat dat die skildery ŉ bedrag van tot £6,9 miljoen (sowat R143 miljoen) kan haal wanneer dit volgende maand op veiling te koop aangebied word. Martin Bailey, ŉ kenner van Van Gogh se skilderkuns, het aan BBC News gesê dit is “die eerste keer dat ons dit behoorlik kan sien”. Klein namaaksels van die skildery is voorheen dikwels in swart-en-wit weergawes vervaardig. “Wat opwindend is, is dat dit ŉ Van Gogh-skildery is wat al jare lank versteek is sedert dit van die kunstenaar se esel gekom het,” het Bailey gesê. “Dit was altyd deel van private versamelings, slegs die eienaars en hulle vriende het dit geken. Dit is ŉ interessante skildery, want dit is ŉ oorganklike werk tussen Van Gogh se Hollandse jare, toe hy met donker, aardse kleure geskilder het, en die uitbundige werke wat hy in Provence, Frankryk, geskilder het. “Hy het in Parys die Impressioniste soos Monet en Pissarro ontdek en dit het daartoe gelei dat hy met kleure geëksperimenteer het.” Dit is een uit ŉ reeks werke wat deur Van Gogh geskep is terwyl hy tussen 1886 en 1887 saam met sy broer Theo gewoon het, ŉ kort entjie van die straattoneel wat hy geverf het. “Totdat die hamer neergeslaan word, sal ŉ mens uiteraard nie weet wat op so ŉ veiling kan gebeur nie. Daar is tans groot belangstelling in Van Gogh vanuit die Verre Ooste; die Van Gogh-mark is dus werklik globaal,” het Bailey bygevoeg. Die skildery sal by Sotheby’s se veilinghuise in Parys, Amsterdam en Hongkong ten toon gestel word voordat dit op 25 Maart te koop sal wees. “Die verskyning van ŉ werk van dié kaliber en vanuit so ŉ ikoniese reeks op die kunsmark is onbetwisbaar ŉ reuse-aangeleentheid,” het Sotheby’s gesê. Montmartre was nog halflandelik toe die toneel geskilder is. Die Moulin à Poivre-windmeul wat in 1911 gesloop is, ŉ paar plaaslike inwoners wat in die straat stap en die ingang na die Moulin de la Galette-kamp verskyn in die skildery. Die bekende Sacré-Cœur-kerk wat tans die gebied oorheers, was op daardie tydstip nog in aanbou. Van Gogh het Parys in 1888 vir die suide van Frankryk verruil. Hy het in Julie 1890 naby Parys gesterf.